[Alexander Episcopus servus servorum Dei, dilecto filio Abbati Monasterii Sancti Petri Cabilonensis Ordinis S. Benedicti salutem et Apostolicam benedictionem. Dilecti filii Abbas et conventus Monasterii Clun. sua nobis petitione monstrarunt, quod tam prædecessores ipsorum, quam idem conventus Terras, Prioratus, Possessiones, Decimas, et Redditus, et nonnulla alia bona ipsius Monasterii nonnullis Archiepiscopis, Episcopis, Clericis, et laicis, aliquibus eorum ad vitam, quibusdam verò perpetuò, et aliis ad non modicum tempus, datis super hoc litteris, adjectis pœnis, renunciationibus factis, et interpositis juramentis, ad firmam, vel sub sensu annuo concesserunt in gravem ipsius Monasterii læsionem; quorum aliqui super iis in forma communi confirmationis litteras à sede Apostolica impetrarunt. Quia verò nostra interest læsis Ecclesiis et Monasteriis subvenire, Discretioni tuæ per Apostolica scripta mandamus, quatenus ea, quæ de bonis ejusdem Monasterii per concessiones hujusmodi alienata inveneris illicitè vel distracta, nonobstantibus litteris, pœnis, renunciationibus, juramentis, et confirmationibus prædictis, aut si est aliquibus ab eadem Sede indultum quod interdici vel excommunicari non possint, seu constitutione de duabus Dietis edita in Concilio Generali, dummodo ultra quartam vel quintam aliquis extra suam Diœcesim auctoritate præsentium ad judicium non distrahatur, ad jus et proprietatem prædicti Monasterii studeas legitimè revocare, Contradictores per censuram Ecclesiasticam appellatione postposita compescendo; testes autem, qui fuerint nominati, se gratia, odio, vel timore subtraxerint, censura simili appellatione cessante compellas veritati testimonium perhibere. Datum Viterbii III. Idus Junii, Pontificatus nostri anno IV.]